《次韵圣任病中作》
宋代·释德洪

君诗素雄放，出语秀不俗。更读病中吟，清婉犹可录。

自愧鲁钝者，文字每见辱。有取定乡闾，馀事亦何足。

夫子饱书史，屡晒便便腹。蓄深故发远，诗成惊众目。

我诗虽不少，俗马空多肉。赖遇秃毛发，苟仕安得禄。

所至有青山，是处堪藏育。行当拂衣去，此志吾已卜。

君须更勉旃，当以谦自牧。功成还故乡，竹杖巾一幅。

永从林下游，此诗无厌读。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。